Aleš Hemský NHL:n varaustilaisuudessa 2001, kun Edmonton Oilers varasi hänet 13. pelaajana.
**Aleš Hemský** (s. 13. elokuuta 1983 Pardubice, Tšekkoslovakia) on tšekkiläinen uransa lopettanut jääkiekkoilija, pelipaikaltaan oikea laitahyökkääjä. Hemský pelasi NHL:ssä yhteensä 845 runkosarjaottelua edustaen valtaosan urastaan Edmonton Oilersia. Tšekin maajoukkueessa Hemský voitti maailmanmestaruuden vuonna 2005 ja olympiapronssia vuonna 2006.

Ura
---

### Seurajoukkueissa

Ennen uraansa Pohjois-Amerikassa Hemský kiekkoili synnyinkaupunkinsa HC Pardubicessa. Hän pelasi ensimmäiset ottelunsa aikuisten sarjoissa kaudella 1999–2000, jolla hän pelasi neljä ottelua Tšekin Extraligassa. Vuonna 2000 hän siirtyi Hull Olympiquesiin kanadalaiseen LHJMQ-junioriliigaan, jossa hän pelasi kaksi kautta. Hän teki kaudella 2000–2001 68 runkosarjaottelussa 100 tehopistettä, 36 maalia ja 64 syöttöpistettä ja oli joukkueensa paras pistemies. Kaudella 2001–2002 hän teki 53 runkosarjaottelussa 97 tehopistettä, 27 maalia ja 70 syöttöpistettä, ollen joukkueensa paras maalintekijä. Vuonna 2001 hänet nimettiin sekä Canadian Hockey Leaguen että LHJMQ:n tulokkaiden tähdistökentälliseen sekä palkittiin Trophée Michael Bossylla. Vuonna 2002 hänet nimettiin Canadian Hockey Leaguen kolmanteen ja LHJMQ:n toiseen tähdistökentälliseen.

Edmonton Oilers varasi Hemskýn vuoden 2001 NHL:n varaustilaisuuden ensimmäisellä kierroksella, vuorolla 13. Hemský pelasi ensimmäisen NHL-ottelunsa kaudella 2002–2003, jolla hän pelasi yhteensä 59 runkosarjaottelua ja teki 30 tehopistettä. Hän sijoittui koko NHL:ssä tulokkaiden pistepörssissä kahdeksanneksi. Kaudeksi 2004–2005 hän palasi HC Pardubiceen, kun NHL-kausi peruuntui työsulun vuoksi. Pardubice voitti Tšekin mestaruuden keväällä 2005. Hemský teki Extraligan 16 pudotuspeliottelussa 14 tehopistettä, eniten joukkueensa pelaajista, ja hänet nimettiin pudotuspelien arvokkaimmaksi pelaajaksi.

Hemský oli kolmella NHL-kaudella, 2005–2006, 2007–2008 ja 2008–2009, Edmontonin paras pistemies. Ennätyspisteensä runkosarjassa hän teki kaudella 2005–2006, jolloin hän teki 77 tehopistettä, 19 maalia ja 58 syöttöpistettä. Saman kauden pudotuspeleissä, keväällä 2006, Edmonton eteni Stanley Cupin finaaleihin, mutta mestaruuden voitti Carolina Hurricanes otteluvoitoin 4–3.

Loukkaantumiset vaivasivat Hemskýä kaudella 2009–2010, jolloin hän oli olkapääleikkauksen vuoksi pelaamatta 57 ottelussa. Hän pelasi kauden aikana vain 22 ottelua. Kaudella 2010–2011 Hemský pelasi 47 ottelua, sillä häntä vaivasivat jalka-, nivus- ja olkapäävammat. Hänet valittiin tammikuussa 2011 NHL:n tähdistöotteluun, mutta hän ei pelannut ottelussa loukkaantumisen vuoksi.

NHL:n työsulun lyhentämällä kaudella 2012–2013 Hemský aloitti kauden kasvattiseurassaan HC Pardubicessa.

Maaliskuussa 2014 Hemský myytiin kauden 2013–2014 siirtotakarajapäivänä Ottawa Senatorsiin, joka antoi Edmontonille vaihdossa viidennen kierroksen varausvuoron NHL:n varaustilaisuudessa 2014 sekä kolmannen kierroksen varausvuoron NHL:n varaustilaisuudessa 2015. Hemský pelasi Edmonton Oilersissa yhdellätoista kaudella ja on seuran historian neljänneksitoista eniten runkosarjaotteluita pelannut (652) sekä kahdeksanneksi eniten tehopisteitä runkosarjassa tehnyt (142+335=477) pelaaja.

Kesällä 2014 Hemský teki kolmivuotisen pelaajasopimuksen Dallas Starsin kanssa. Kolmannella Dallasin kaudella 2016–2017 Hemský pelasi vain 15 ottelua.

Kaudeksi 2017–2018 Hemský teki sopimuksen Montreal Canadiensin kanssa. Hän pelasi Montrealissa vain seitsemän ottelua, sillä hän sai lokakuussa aivotärähdyksen, josta toipumiseen meni koko kausi. Hemský ei pelannut syksyn 2017 jälkeen enää missään ja hän ilmoitti virallisesti uransa päättymisestä toukokuussa 2020.

### Maajoukkueessa

Hemský on edustanut Tšekin maajoukkuetta aikuisten arvokilpailuissa viidesti. Hän on pelannut maailmanmestaruuskilpailuissa vuosina 2005, 2009 ja 2012. Vuoden 2005 turnauksessa Tšekki voitti kultaa ja vuonna 2012 pronssia. Hemský on pelannut myös kaksissa talviolympialaisissa, Torinon kisoissa 2006, joissa Tšekki voitti pronssia, ja Sotšin kisoissa 2014. Vuonna 2002 hän pelasi jääkiekon nuorten maailmanmestaruuskilpailuissa.

Pelityyli
---------

The Hockey Newsin mukaan Hemský on hyvä luistelija ja hän pelaa hyvin kiekollisena. Hänellä on hyvä pelivaisto ja hän on hyvä hyökkäyspelin rakentaja. Hemský ei kuitenkaan lauo tarpeeksi usein ja jättää hyvätkin maalintekopaikat käyttämättä. Hän on fyysisesti heikko, mikä vaikeuttaa pelaamista kaukalon kulmissa. Hemskýllä on lisäksi puutteita karvauspelaamisessa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1999–2000 | HC Pardubice | CZE-Jr | 52 | 24 | 50 | 74 | 90 | — | — | — | — | — |
| 1999–2000 | HC Pardubice | ČEL | 4 | 0 | 1 | 1 | 0 | — | — | — | — | — |
| 2000–2001 | Hull Olympiques | QMJHL | 68 | 36 | 64 | 100 | 67 | 5 | 2 | 3 | 5 | 2 |
| 2001–2002 | Hull Olympiques | QMJHL | 53 | 27 | 70 | 97 | 86 | 10 | 6 | 10 | 16 | 6 | Kakkostähdistö |  |  |  |  |  | JMM | 7 | 3 | 6 | 9 | 6 |
| 2002–2003 | Edmonton Oilers | NHL | 59 | 6 | 24 | 30 | 14 | 6 | 0 | 0 | 0 | 0 |
| 2003–2004 | Edmonton Oilers | NHL | 71 | 12 | 22 | 34 | 14 | — | — | — | — | — |
| 2004–2005 | HC Pardubice | ČEL | 47 | 13 | 18 | 31 | 28 | 16 | 4 | 10 | 14 | 26 |  |  |  |  |  |  | MM | 7 | 2 | 0 | 2 | 2 |
| 2005–2006 | Edmonton Oilers | NHL | 81 | 19 | 58 | 77 | 64 | 24 | 6 | 11 | 17 | 14 |  |  |  |  |  |  | OK | 8 | 1 | 2 | 3 | 2 |
| 2006–2007 | Edmonton Oilers | NHL | 64 | 13 | 40 | 53 | 40 | — | — | — | — | — |
| 2007–2008 | Edmonton Oilers | NHL | 74 | 20 | 51 | 71 | 34 | — | — | — | — | — |
| 2008–2009 | Edmonton Oilers | NHL | 72 | 23 | 43 | 66 | 32 | — | — | — | — | — |  |  |  |  |  |  | MM | 7 | 2 | 4 | 6 | 4 |
| 2009–2010 | Edmonton Oilers | NHL | 22 | 7 | 15 | 22 | 8 | — | — | — | — | — |
| 2010–2011 | Edmonton Oilers | NHL | 47 | 14 | 28 | 42 | 18 | — | — | — | — | — |
| 2011–2012 | Edmonton Oilers | NHL | 69 | 10 | 26 | 36 | 43 | — | — | — | — | — |  |  |  |  |  |  | MM | 10 | 5 | 3 | 8 | 8 |
| 2012–2013 | HC Pardubice | ČEL | 27 | 14 | 18 | 32 | 52 | — | — | — | — | — |
|  | Edmonton Oilers | NHL | 38 | 9 | 11 | 20 | 16 | — | — | — | — | — |
| 2013–2014 | Edmonton Oilers | NHL | 55 | 9 | 17 | 26 | 20 | — | — | — | — | — |  |  |  |  |  |  | OK | 5 | 3 | 1 | 4 | 0 |
|  | Ottawa Senators | NHL | 20 | 4 | 13 | 17 | 4 | — | — | — | — | — |
| 2014–2015 | Dallas Stars | NHL | 76 | 11 | 21 | 32 | 16 | — | — | — | — | — |
| 2015–2016 | Dallas Stars | NHL | 75 | 13 | 26 | 39 | 20 | 13 | 1 | 3 | 4 | 2 |
| 2016–2017 | Dallas Stars | NHL | 15 | 4 | 3 | 7 | 0 | — | — | — | — | — |  |  |  |  |  |  | WCup | 3 | 0 | 2 | 2 | 2 |
| 2017–2018 | Montreal Canadiens | NHL | 7 | 0 | 0 | 0 | 10 | — | — | — | — | — |
| NHL Yhteensä | 845 | 174 | 398 | 572 | 353 | 43 | 7 | 14 | 21 | 16 |

Lähteet
-------

* Aleš Hemský The Internet Hockey Databasessa (englanniksi)
* Aleš Hemský Legends of Hockey -sivustolla (englanniksi)

### Viitteet

1. 1 2 3 4  Aleš Hemský Legends of Hockey -sivustolla (englanniksi)
2. ↑  2000–01 Hull Olympiques (QMJHL) *hockeydb.com.* (englanniksi)  
2001–02 Hull Olympiques (QMJHL) *hockeydb.com.* (englanniksi)
3. 1 2 3  Ales Hemsky #83 - RW Dallas *TSN.ca.* (englanniksi)
4. ↑  NHL:n tulokkaiden pistepörssi 2002–2003 *NHL.com.* (englanniksi)
5. ↑  2004–05 Pardubice HC (Czech) *hockeydb.com.* (englanniksi)
6. ↑  2005–06 Edmonton Oilers (NHL) *hockeydb.com.* (englanniksi)  
2007–08 Edmonton Oilers (NHL) *hockeydb.com.* (englanniksi)  
2008–09 Edmonton Oilers (NHL) *hockeydb.com.* (englanniksi)
7. 1 2  Player Bio - Ales Hemsky thehockeynews.com
8. ↑  Tammilehto, Teemu: Edmontonin ykköskierroksen varaus Ottawaan *Yle Urheilu*.  5.3.2014. Viitattu 7.3.2014.
9. ↑  Edmonton Oilers [NHL] all-time player roster *hockeydb.com.* (englanniksi)
10. ↑  Stars acquire Spezza from Senators, sign Hemsky *NHL.com*.  1.7.2014. Viitattu 2.9.2014. (englanniksi)
11. ↑  La retraite pour Hemsky? La Presse+. Viitattu 26.3.2024. (ranskaksi)
12. ↑  Hemsky retires after 15 NHL seasons *nhl.com*. Viitattu 26.3.2024. (englanniksi)
13. 1 2  Aleš Hemský *Elite Prospects*. Everysport Media Group AB.  (englanniksi)
14. ↑  Associated Press: Afinogenov's two goals lift Russia to bronze medal *ESPN.com*.  15.5.2005.  (englanniksi)
15. ↑  STT: Tšekki jätti Leijonat ilman mitalia *HS.fi*.  20.5.2012. Viitattu 20.5.2012.
16. ↑  Associated Press: Day too soon: Czechs beat Russians for medal (Arkistoitu sivu Internet Archivessa) *nbcsports.msnbc.com*.  27.2.2006.  Arkistoitu 5.3.2010. Viitattu 2.9.2014. (englanniksi)